फुझाऊ। घुटने की चोट से उबरने के बाद कोर्ट पर उतर रहीं पूर्व नंबर एक और चौथी वरीयता प्राप्त सायना नेहवाल की वापसी सुखद नहीं रही और वह चाइना ओपन बैडमिंटन टूर्नामेंट के पहले ही दौर में बाहर हो गयीं। सायना जहां पहले दौर में बाहर हो गयीं वहीं ओलंपिक रजत पदक विजेता पीवी सिंधू, अजय जयराम और एच एस प्रणय ने दूसरे दौर में प्रवेश कर लिया। बी साई प्रणीत को भी पहले दौर में हार का सामना करना पड़ा। पूर्व नंबर एक सायना को अगस्त में हुये रियो ओलंपिक में अपने घुटने की चोट के कारण ग्रुप दौर में बाहर हो जाना पड़ा था। सायना ने इसके बाद अपने घुटने की सर्जरी करायी। वह लगभग तीन महीने तक कोर्ट से बाहर रहीं। चाइना ओपन से उन्होंने कोर्ट में वापसी की लेकिन वह पहले दौर में बाहर हो गयीं। पहले दौर में बाहर हो जाने के बावजूद सायना के लिये यह सुखद रहा कि उन्होंने 59 मिनट तक अपनी प्रतिद्वंद्वी थाईलैंड की पोर्नटिप बुरानाप्रासर्तसुक का मुकाबला किया। थाई खिलाड़ी ने यह मैच 21-16 19-21 21-14 से जीता।